PREDLOG
Na podlagi 74. člena Zakona o prostorskem načrtovanju - ZPNačrt (Uradni list RS št. 33/07, 108/09 ZPNačrt-a, 57/12 ZPNačrt-b, 109/12 ZPNačrt-c), 17.člena Uredbe o vsebini programa opremljanja stavbnih zemljišč (Uradni list RS št. 80/07), Pravilnika o merilih za odmero komunalnega prispevka (Uradni list RS št. 95/07), ter 30. in 101.člena Statuta občine Izola (Uradne objave Občine Izola, št. 15/99, 17/12) je Občinski svet občine Izola na redni seji dne _______ sprejel  


ODLOK
o programu opremljanja stavbnih zemljišč za območje občinskega  
podrobnega prostorskega načrta - OPPN za območje Šared S10


I. SPLOŠNE DOLOČBE

1.člen

(1)	S tem odlokom se potrdi Program opremljanja stavbnih zemljišč za območje občinskega podrobnega prostorskega načrta – OPPN za območje Šared S10, ki ga je izdelal INŽENIRSKI BIRO KOPER, Dušan Ivančič, s.p. pod številko projekta IBK 05/13, v februarju 2013 (v nadaljevanju: program opremljanja), in na njegovi podlagi določijo pogoji, elementi in način izračuna komunalnega prispevka za stavbna zemljišča na območju, ki se ureja skladno s podrobnim prostorskim načrtom – OPPN za območje Šared S10 (v nadaljevanju: OPPN). 

2. člen

(1) Opremljanje stavbnih zemljišč za območje OPPN se izvaja na podlagi programa opremljanja. 

(2) Program opremljanja je akt, s katerim je določena komunalna oprema in druga gospodarska javna infrastruktura, ki jo je treba zgraditi ali rekonstruirati skladno z OPPN, opredeljeni roki za gradnjo komunalne opreme ter določene podlage za odmero komunalnega prispevka.

(3)	Ureditveno območje OPPN, ki meri 44,6 ha, je hkrati območje opremljanja stavbnih zemljišč po programu opremljanja. Naselje Šared je pretežno stanovanjsko in lokalno oskrbno in storitveno središče, ki zajema: območja stanovanj, mešana območja, območja športno rekreacijskih in zelenih površin ter ustrezno komunalno in drugo gospodarsko javno infrastrukturo. Obstoječi objekti so locirani predvsem ob lokalni cesti Korte – Izola, v naselju pa je že začeta gradnja na slemenu hriba med lokalno cesto in cerkvico Sv. Jakoba. 


II. OBSTOJEČA IN PREDVIDENA KOMUNALNA OPREMA

3. člen

(1)	Obravnavano območje se prometno navezuje iz obstoječe lokalne ceste Korte – Izola, ki poteka skozi naselje v smeri S-J in predstavlja zbirno prometnico naselja Šared. Z vzhodne smeri se na lokalno cesto navezujejo obstoječe javne poti. Iz zahodne smeri se na na lokalno cesto Korte – Izola priključuje lokalna cesta Jagodje – Šared. Obstoječe cestno omrežje naselja Šared je neustrezno, izvedeno deloma v dotrajanem asfaltu, deloma v makadamu. Tako lokalni cesti kot tudi vse napajalne in dostopne ceste so preozke, z neustrezno odvodnjo in nimajo primernih vozno tehničnih elementov. Avtobusno postajališče ob lokalni cesti Korte – Izola je neustrezno. Ceste v splošnem ne omogočajo razvoja poselitve območja.   

(2)	Vodna oskrba objektov in požarna varnost območja nasečja Šared nista zagotovljena v skladu z veljavno zakonodajo. Ureditveno območje se nahaja na koti ca. 150 – 275 m.n.v. Trenutno se oskrba z vodo obstoječih objektov na obravnavanem območju zagotavlja iz rezervoarja RZ Malija-zg. s prostornino 750 m3 in koto preliva 278,0 m.n.v. Obstoječe stanje vodovodne infrastrukture na obravnavanem in širšem območju je neustrezno zaradi dotrajanosti vodovodnega omrežja. Vodovodno omrežje obravnavanega območja je delno zgrajeno in ima prenizke tlake za varno obratovanje. Del objektov na obravnavanem območju se z vodo oskrbuje preko lokalne hidroforne postaje, ki je v upravljanju KS Korte.

(3)	Naselje Šared nima zgrajene javne kanalizacije za komunalne odpadne vode. Naselje ima delno urejeno meteorno kanalizacijo le na zahodnem delu. Zgrajena sta meteorna kanala Ø 400 dolžine 240 m in Ø 300 dolžine 42 m, ki hidravlično ustrezata in jih ni potrebno rekonstruirati. Odpadne vode obstoječih objektov so odvajane na individualne greznice ali prosto v naravo. Zbiranje odpadkov je urejeno na 11. mestih v ekoloških otokih za ločeno zbiranje komunalnih odpadkov. Odvoz odpadkov se vrši na komunalno deponijo. 

(4)	Pozidani del naselja ima izvedene elektroenergetske naprave, ki jih bo potrebno urediti tako, da bodo novim in obstoječim porabnikom zagotavljale dovoljno in kvalitetno preskrbo z električno energijo. Obstoječi transformatorski postaji zadovoljujeta trenutne potrebe po dobavi električne energije, nimata pa rezerve za potrebe predvidenih novogradenj ter sta tudi lokacijsko na neustreznih mestih. Na pozidanem delu naselja je obstoječe nizko napetostno omrežje prostozračno ter javna razsvetljava. 

(5)	Obstoječe telefonsko omrežje je izvedeno pretežno v prostozračni izvedbi. Prostih kapacitet je za ca.100 telefonskih priključkov, kar pa ne zadostuje za predvidene objekte. Omrežje je priključeno na obstoječo lokalno telefonsko centralo LC Malija. Na področju  tudi ni kabelskega RTV omrežja. Območje bo v perspektivi možno priključiti na občinsko plinovodno omrežje zemeljskega plina. 
4. člen


(1)	V programu opremljanja je skladno z OPPN predvidena izgradnja naslednje gospodarske javne infrastrukture:
komunalne opreme, potrebne za izvajanje obveznih lokalnih GJS, ki zajema: 
-   	rekonstrukcijo povezovalne ceste Jagodje – Šared,
-	rekonstrukcijo lokalne ceste Izola - Korte in javnih poti v naselju,
-	gradnjo notranjih napajalnih in dovoznih cest do objektov,
-	gradnjo stolpnega vodohrana RZ Malija in povezovalnega cevovoda,
-	gradnjo razdelilnega vodovodnega in hidrantnega omrežja,
-	gradnjo zbirnega fekalnega kanala "Š",
-	gradnjo fekalne in meteorne kanalizacije, ter
-	ureditev mest za ločeno zbiranje komunalnih odpadkov.
druge gospodarske javne infrastrukture, ki ni komunalna oprema in zajema: 
-	gradnjo elektroenergetskega omrežja (obvezna državna javna služba),
-	gradnjo telekomunikacijskega in CATV omrežja, ter
-	gradnjo lokalnega plinovodnega omrežja.

5. člen

(1)	Na območju OPPN je dopustno etapno opremljanje stavbnih zemljišč s tem, da mora vsak izvedeni del tvoriti zaključen prostorski del s komunalno in prometno infrastrukturo, zunanjo ureditvijo in ustreznim številom parkirnih prostorov in ne sme ovirati izvedbe drugih objektov in prostorskih ureditev ter normalne rabe območja. 

(2)	Okvirni časovni načrt izgradnje komunalne opreme temelji na določilih OPPN glede etapnosti izvajanja prostorskih ureditev, podanih pobud zainteresiranih investitorjev oziroma lastnikov zemljišč ter prioritetami in finančnimi zmožnostmi občine. Opremljanje zemljišč s komunalno in drugo gospodarsko javno infrastrukturo se bo glede na dana izhodišča predvidoma izvajalo v treh etapah, in sicer: 
· v prvi etapi opremljanja se izvedejo infrastrukturni vodi in naprave v trasi ceste D
s priključkom na lokalno cesto Korte – Izola.
· v naslednji etapi se izvajajo infrastrukturne naprave v trasi ceste F in E  
· v zadnji etapi se izvedejo infrastrukturne naprave v obodnih cestah A, B in C        

(3)  Predvideni rok izgradnje komunalne opreme prve etape je 2-3 leta od sprejema programa opremljanja. V tem obdobju bodo za etapo izvedene vse aktivnosti po programu opremljanja, vključno z neodplačnim prenosom komunalne infrastrukture v last občine in upravljanje. 

(4)  V vsaki etapi opremljanja, ki je vezana na dinamiko plačil komunalnega prispevka zainteresiranih investitorjev in prodaje zemljišč v lasti občine, se najprej izvedejo vse prestavitve oziroma zaščitni ukrepi kot pogoj za začetek gradnje objektov in drugih prostorskih ureditev. Ob upoštevanju načel javnega interesa, dobrega gospodarjenja in napredka strokovnih spoznanj se etapnost in roke lahko ustrezno prilagaja.  

(5)  Investicijo v izgradnjo primarnih objektov in naprav, ki se nanaša na izgradnjo rekonstrukcije povezovalne ceste  Jagodje – Šared,  glavnega fekalnega kanala "Š" ter stolpnega vodohrana RZ Malija s povezovalnim cevovodom, bo Občina Izola izvedla skladno s svojimi prioritetami ter dinamiko plačil komunalnega prispevka. V prvi fazi bo občina pridobila projektno dokumentacijo s potrebnimi dovoljenji za gradnjo ter izvedla odkupe zemljišč. Predviden pričetek gradnje glavnega fekalnega kanala "Š" je v začetku leta 2014. 


III. PODLAGE ZA ODMERO KOMUNALNEGA PRISPEVKA 

6. člen

(1)	Obračunsko območje posamezne vrste komunalne opreme, ki obsega stavbna zemljišča na območja OPPN, je območje, na katerem se zagotavlja priključevanje na to vrsto komunalne opreme.  

(2)	Skupni stroški opremljanja stavbnih zemljišč S (ij) na območju OPPN znašajo 23.282.296,65 evrov. Skupni stroški obsegajo vse stroške, ki so povezani s projektiranjem in gradnjo posamezne vrste komunalne opreme.   

(3) 	Obračunski stroški izgradnje predvidene komunalne opreme OS (ij) znašajo 16.675.766,86 evrov. Obračunski stroški, ki se financirajo iz sredstev zbranih s plačili komunalnih prispevkov,  so del skupnih stroškov, zmanjšanih za sredstva iz proračuna občine in iz drugih virov, ki jih občina pridobi za izvedbo predvidene komunalne opreme.

7. člen

(1)	Preračun obračunskih stroškov opremljanja OS (ij) na m2 parcele Cp (ij) oziroma na m2 neto tlorisne površine objekta Ct (ij) za posamezno vrsto komunalne opreme se opravi na naslednji način (preglednica 1): 

Cp (ij)  =  OS (ij)  /  ΣA (j)                    Ct (ij)  =  OS (ij)  /  ΣT (j)

Oznake pomenijo:
Cp (ij)  -  strošek opremljanja m2 parcele z določeno komunalno opremo,
Ct (ij)  -   strošek opremljanja m2  neto tlorisne površine objekta z določeno komunalno opremo, 
ΣA (j)  -   vsota površin vseh parcel oziroma delov parcel, ki ležijo na obračunskem območju,
	  zmanjšana za površine namenjene objektom grajenega javnega dobra,
ΣT (j)  -   vsota površin vseh neto tlorisnih površin objektov na obračunskem območju.

(2)	Za preračun obračunskih stroškov predvidene komunalne opreme na m2 parcele oziroma na m2 neto tlorisne površine novega objekta so določene naslednje vrednosti: 
ΣA (j) =  190.590,00 m2  -  vsota površin vseh parcel predvidenih objektov,
ΣT (j)  =  124.270,00 m2  -  vsota površin vseh neto tlorisnih površin predvidenih objektov,  
ΣA (j) =  129.523,00 m2   -  vsota površin vseh parcel obstoječih objektov,       
ΣT (j)  =    31.549,00 m2  -  vsota površin vseh neto tlorisnih površin obstoječih objektov. 

  Preglednica 1
	Zap. št.
	Vrsta komunalne opreme
	OS (ij)
€/m2
	Cp (ij)
€/m2
	Ct (ij)
€/m2

	1
	Cestno omrežje in javne površine
	9.139.878,66
	47,96
	73,55

	2
	Vodovodno omrežje  
	1.697.056,42
	       8,90
	13,66

	3
	Fekalna kanalizacija  
	3.732.415,80
	11,66
	23,95

	4
	Meteorna kanalizacija
	1.993.870,98
	       6,23
	12,80

	5
	Odstranjevanje odpadkov
	112.545,00
	       0,59
	       0,91

	
	16.675.766,86
	75,34
	124,86




8 člen

(1)	V skladu s 6. členom Pravilnika o merilih za odmero komunalnega prispevka se komunalni prispevek izračuna tako, da se ugotovi na katero vrsto komunalne opreme lahko zavezanec priključi svoj objekt ali mu je omogočena uporaba določene vrste komunalne opreme. 

(2)	Komunalni prispevek KPij se za določeno vrsto komunalne opreme izračuna na naslednji način:

KPij  =  (Aparcela * Cpij * Dp)  +  (Kdejavnost * Atlorisna * Ctij * Dt)

Oznake pomenijo:
-  KPij      	znesek dela KP, ki pripada posamezni vrsti komunalne opreme,   
-  Aparcela 	površina parcele
-  Cpij	obračunski stroški, preračunani na m2 parcele 
-  Dp	delež parcele pri izračunu komunalnega prispevka
-  Kdejavnost    faktor dejavnosti
-  Atlorisna 	neto tlorisna površina objekta
-  Ctij	obračunski stroški, preračunani na m2 neto tlorisne površine objekta
-  Dt	delež neto tlorisne površine objekta
-  i	posamezna vrsta komunalne opreme 
-  j	posamezno obračunsko območje

(3)	Celotni komunalni prispevek KP, ki se ga odmeri zavezancu, je seštevek izračunanih zneskov delov komunalnega prispevka KPij, ki pripadajo posamezni vrsti komunalne opreme na obračunskem območju.

(4)	Program opremljanja določa naslednja podrobnejša merila:
· delež parcele Dp pri izračunu komunalnega prispevka je 60 odstotkov (Dp=0,6) .
· delež neto tlorisne površine Dt pri izračunu komunalnega prispevka je 40 odstotkov (Dt=0,4).
· faktor dejavnosti Kdejavnost se določi v skladu s 14. členom Odloka o programu opremljanja in merilih za odmero komunalnega prispevka za Občino Izola – Comune si Isola (Uradne objave Občine Izola št. 5/2009, 24/2011, 17/2012).

9. člen

(1)	Komunalni prispevek odmeri pristojni organ občine z odmerno odločbo na zahtevo zavezanca ali po uradni dolžnosti. Izračun komunalnega prispevka se izvede na način iz drugega odstavka prejšnjega člena in po cenah iz preglednice 1 iz 7. člena odloka.

(2)	Zavezanec za plačilo komunalnega prispevka je investitor oziroma lastnik objekta, ki se na novo priključuje na komunalno opremo, povečuje neto tlorisno površino objekta ali spreminja njegovo namembnost. Zavezanec za plačilo komunalnega prispevka je tudi lastnik obstoječega objekta, ki mu je omogočena uporaba komunalne opreme, na katero dotlej ni mogel priključiti objekta oziroma mu ni bila omogočena njena uporaba.      
     
(3)	Zavezancu, ki je predpisane obveznosti za obstoječo komunalno opremo že izpolnil, se odmerijo le stroški izboljšanja opremljenosti stavbnega zemljišča. Če se komunalni prispevek odmerja zaradi izboljšanja opremljenosti stavbnega zemljišča, se izda odmerna odločba po uradni dolžnosti.  

10. člen

(1)	Obračunski stroški opremljanja m2 parcele oziroma njenega dela v obračunskem območju z določeno komunalno opremo Cp (ij) in stroški opremljanja m2 neto tlorisne površine objekta z določeno komunalno opremo Ct (ij), se pri odmeri komunalnega prispevka indeksirajo ob uporabi povprečnega letnega indeksa cen za posamezno leto, ki ga objavlja Združenje za gradbeništvo v okviru Gospodarske zbornice Slovenije, pod "Gradbena dela - ostala nizka gradnja". 

11. člen

(1)	Če mora investitor za pridobitev gradbenega dovoljenja zgraditi ali izboljšati del komunalne opreme, se investitor in občina lahko s pogodbo o opremljanju dogovorita, da bo investitor sam opremil stavbno zemljišče, na katerem namerava graditi. V tem primeru je investitor dolžan vse faze investicije v izgradnjo komunalne opreme izvajati skladno s programom opremljanja, občina pa ima dolžnost zagotoviti nadzor nad gradnjo, ki je v celoti strošek zavezanca za plačilo komunalnega prispevka. 

(2) 	S pogodbo o opremljanju se podrobneje določijo medsebojne obveznosti glede komunalne opreme, ki jo bo zagotovil investitor. Stroške izgradnje v pogodbi predvidene komunalne opreme nosi investitor. Šteje se, da je investitor na ta način v naravi plačal komunalni prispevek za izvedbo komunalne opreme, ki jo je sam zgradil. Občina je dolžna prevzeti komunalno opremo, zgrajeno skladno s pogodbo, ki je zanjo izdano uporabno dovoljenje.

(3)	Občina in investitor oziroma lastnik stavbnih zemljišč, ki so po programu opremljanja in drugimi predpisi namenjena splošni rabi, bosta po parcelaciji, ki bo opravljena v skladu z načrtom parcel, sklenila neposredno pogodbo o ureditvi pravno premoženjskih zadev. Obveznost po tem odloku se nanaša tudi na ureditev pravno premoženjskih zadev v zvezi z omejitvijo lastninske pravice na zemljiščih po katerih potekajo komunalni vodi in naprave. 

12. člen

(1)	Skladno s 73. členom Zakona o prostorskem načrtovanju občina za objekte in omrežja infrastrukture gospodarskih javnih služb, ki niso komunalna oprema, sklene dogovor z izvajalcem gospodarske javne službe. Če do dogovora ne pride, lahko občina na lastne stroške zgradi elektroenergetsko omrežje, ki je potrebno za opremljanje stavbnih zemljišč po OPPN in programu opremljanja. V tem primeru mora na zahtevo občine izvajalec javne službe tej povrniti stoške izgradnje omrežja. 

13. člen
    
(1) Do izvedbe navezave na glavni fekalni kolektor "Š" in pred navezavo posameznih območij v skupni sistem odvajanja odpadnih voda je dopustno v ureditvenem območju pri iztekih posameznih sanitarnih kanalov zgraditi skupne ali individualne čistilne naprave za prečiščevanje odpadne vode, ki morajo zagotavljati ustrezno prečiščevanje za predmetno zbirno območje. Tovrstna ureditev je možna le kot začasna in mora biti usklajena s celovitim reševanjem sistema odpadnih voda, poleg tega ne sme ovirati ali drugače prejudicirati končne rešitve odvajanja odplak. Za tovrstno ureditev zainteresirani investitorji sklenejo pogodbo z občino, s katero se definira obveznosti glede začasnosti izvedbe in pogoji odstranitve.

IV. KONČNE DOLOČBE

14. člen

Program opremljanja je stalno na vpogled pri pristojni občinski službi. 




15. člen

Ta odlok začne veljati petnajsti dan po objavi v Elektronskih Uradnih objavah Občine Izola. 


Številka:  	Župan:
Izola, dne _________   	           mag. Igor Kolenc       

